**Dôvodová správa**

# Všeobecná časť

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Hlavným cieľom návrhu zákona** jeumožniť sprístupňovanie zdravotnej dokumentácie žijúceho pacienta s úplnou spôsobilosťou na právne úkony jeho najbližšej rodine, ak pacient nie je vzhľadom na svoj zdravotný stav (napr. kóma) schopný splnomocniť na sprístupňovanie údajov zo svojej písomnej zdravotnej dokumentácie ním vybranú osobu ani zvolenej osobe udeliť súhlas na prístup k údajom zo svojej elektronickej zdravotnej knižky. Pacient môže na základe slobodnej vôle písomne splnomocniť inú osobu na sprístupňovanie údajov z jeho zdravotnej dokumentácie vedenej v písomnej forme a udeliť inej osobe súhlas na prístup k údajom z jeho elektronickej zdravotnej knižky, a to aj preventívne. V určitých prípadoch však takéto plnomocenstvo alebo súhlas vzhľadom na konkrétne nepriaznivé okolnosti neexistujú (napr. ak ide o náhlu hospitalizáciu alebo náhle zhoršenie zdravotného stavu), aj keď pacient nechce údaje o svojom zdravotnom stave pred najbližšími rodinnými príslušníkmi tajiť. Takéto prípady terajšia platná právna úprava nerieši.

Fyzická osoba môže aj preventívne využiť inštitút písomného plnomocenstva s osvedčeným podpisom, inštitút súhlasu podľa zákona č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov (ďalej len „zákon č. 153/2013 Z. z.“). Písomné plnomocenstvo s úradne osvedčeným podpisom a súhlas podľa zákona č. 153/2013 Z. z. by sa mali v prípade záujmu fyzických osôb používať v čo najväčšej miere, keďže vychádzajú zo **slobodného rozhodnutia osoby**. Poskytovanie a sprístupňovanie údajov zo zdravotnej dokumentácie uvedeného pacienta s nepriaznivým zdravotným stavom bez jeho súhlasu členom jeho najbližšej rodiny má byť len krajnou možnosťou - ak neexistuje písomné plnomocenstvo (ak ide o zdravotnú dokumentáciu vedenú v písomnej forme) alebo súhlas (ak ide o elektronickú zdravotnú knižku). Návrh zákona **v súlade s princípmi právneho štátu** a **s právami na nedotknuteľnosť súkromia, ochranu pred neoprávneným zasahovaním do súkromného života** a **ochranu osobných údajov** **rešpektuje slobodnú vôľu pacientov s úplnou spôsobilosťou na právne úkony**, pričom platia nevyhnutné výnimky na účel ochrany života a zdravia obyvateľov.

 Z vyššie opísaných dôvodov sa návrhom zákona zavádza nový právny inštitút zákazu poskytovania a sprístupňovania údajov zo zdravotnej dokumentácie dotknutej osoby, resp. z jej elektronickej zdravotnej knižky. Obdobne ako pri možnosti písomného plnomocenstva, resp. elektronického súhlasu na prístup k údajom zo zdravotnej dokumentácie, resp. elektronickej zdravotnej knižky pre inú osobu, aj pri inštitúte zákazu ide najmä o rešpektovanie slobodnej vôle osoby pri rozhodovaní o tom, kto môže, resp. kto nemôže mať prístup k informáciám o zdravotnom stave dotknutej osoby. Rovnako ako písomné plnomocenstvo, resp. elektronický súhlas, aj zákaz (či už v písomnej alebo elektronickej forme), možno kedykoľvek odvolať.

Predkladaný návrh zákona nemá žiaden vplyv na rozpočet verejnej správy, podnikateľské prostredie, nemá sociálne vplyvy a ani vplyvy na životné prostredie. Návrh zákona má pozitívne vplyvy na manželstvo, rodičovstvo a rodinu a na informatizáciu spoločnosti.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

# Osobitná časť

**K Čl. I**

K bodu 1

 V tomto bode návrhu zákona sa zavádza inštitút zákazu poskytovania a sprístupňovania údajov zo zdravotnej dokumentácie a jeho odvolanie. Hlavným účelom tejto úpravy je vyjsť v ústrety pacientom, ktorí si z rôznych dôvodov neželajú, aby informácie o ich zdravotnom stave boli poskytované alebo sprístupňované určitým osobám. Každá osoba má slobodné právo rozhodovať o tom, kto môže a kto naopak nemôže mať prístup k informáciám o jej zdravotnom stave. Zavedením inštitútu zákazu poskytovania a sprístupňovania údajov zo zdravotnej dokumentácie sa má predísť najmä tomu, aby mali prístup k údajom o zdravotnom stave dotknutej osoby jej rodinní príslušníci, resp. osoby oprávnené na poskytnutie alebo prístup k údajom o zdravotnom stave dotknutej osoby priamo zo zákona, u ktorých si to však dotknutá osoba nepraje, aby boli informovaní. Vydaním zákazu poskytovania a sprístupňovania údajov zo zdravotnej dokumentácie pre určitú osobu sa dotknutá osoba chráni do budúcna, aby v situáciách, v ktorých nebude schopná o svojom zdravotnom stave samostatne rozhodovať, nemohli o tom rozhodovať „neželané“ osoby. Hlavným účelom inštútu zákazu je teda chrániť práva a záujmy dotknutej osoby, pokiaľ ide o jej život a zdravie.

 Poskytovanie a sprístupňovanie údajov zo zdravotnej dokumentácie nebude možné zakázať osobám, ktoré vykonávajú povinnosti na základe tohto zákona alebo osobitného predpisu. Takým predpisom je napríklad Trestný poriadok alebo zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, a ďalšie. Zákaz sa tak nebude vzťahovať predovšetkým na lekárov a ostatných zdravotníckych pracovníkov, ktorí zabezpečujú zdravotnú starostlivosť podľa príslušných zákonov, ale tiež napríklad na súdnych znalcov, ktorí vykonávajú činnosti podľa osobitného zákona na základe vyžiadania súdom alebo orgánom činným v trestnom konaní, a pod.

Vzhľadom k tomu, že inštitút zákazu poskytovania a sprístupňovania údajov zo zdravotnej dokumentácie pre určitú osobu je závažným zásahom do práv a povinností osôb, je nevyhnutné zabezpečiť ochranu ped zneužitím tohto práva, a to formou vyžadovania úradne osvedčeného podpisu osoby, ktorá zákaz vydáva. Vzhľadom k tomu, že v ustanovení § 18 ods. 4 sa zavádza inštitút zákazu poskytovania a sprístupňovania údajov zo zdravotnej dokumentácie, ktorá je vedená v písomnej forme, musí byť aj samotný zákaz vyhotovený v písomnej forme.

 Aj napriek tomu, že hlavným účelom inštitútu zákazu je ochrana práv a záujmov dotknutej osoby, o ktorej zdravotnú dokumentáciu ide, ochrana života a zdravia osôb musí mať vždy prednosť. V navrhovanom ustanovení sa preto zavádza výnimka zo zákazu poskytovania a sprístupňovania údajov zo zdravotnej dokumentácie pre určitú osobu, ak bol udelený, a to v prípade, ak by neposkytnutím alebo nesprístupnením údajov zo zdravotnej dokumentácie došlo k ohrozeniu zdravia.

 Osoba, ktorá vydala zákaz podľa navrhovaného ustanovenia, ho môže samozrejme kedykoľvek odvolať. Rovnako ako pri vydávaní zákazu, aj pri jeho odvolávaní musí byť dodržaná písomná forma a úradne osvedčený podpis osoby, ktorá zákaz vydala.

 Vydaný zákaz a jeho prípadné odvolanie sú súčasťou zdravotnej dokumentácie.

 Úprava zákazu poskytovania a sprístupňovania údajov z elektronickej zdravotnej knižky podľa zákona č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov je obsiahnutá v Čl. III tohto návrhu zákona.

 Napokon sa v tomto ustanovení upravuje vzťah k osobitnému zákazu vo vzťahu ku komisárovi pre osoby so zdravotným postihnutím podľa § 25 odsek 8 tohto zákona, a to tak, že tento zákaz nie je dotknutý navrhovaným znením § 18 odsek 4.

K bodu 2

Navrhuje sa doplnenie obsahu zdravotnej dokumentácie o priebeh a výsledky konziliárnych vyšetrení. Konziliárne vyšetrenia sú upravené v platnej prílohe č. 4 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov – v Etickom kódexe zdravotníckeho pracovníka.

K bodu 3

V tomto bode návrhu zákona sa ustanovuje, že vydaný zákaz poskytovania a sprístupňovania údajov zo zdravotnej dokumentácie pre určitú osobu a jeho prípadné odvolanie podľa navrhovaného ustanovenia § 18 odsek 4, sú obsahom zdravotnej dokumentácie, do ktorej sa prikladajú.

K bodom 4, 5 a 8

Na účel ochrany života a zdravia a na účel vykonateľnosti sa dopĺňajú chýbajúce lehoty na poskytnutie výpisu zo zdravotnej dokumentácie a na sprístupňovanie údajov zo zdravotnej dokumentácie, a to bezodkladne. V platnom ustanovení § 24 ods. 2 zákona č. 576/2004 Z. z. je ustanovená lehota na poskytnutie výpisu zo zdravotnej dokumentácie všeobecným lekárom inému ošetrujúcemu zdravotníckemu pracovníkovi, a to rovnako bezodkladne.

K bodu 6

Ide o legislatívno-technickú úpravu citácie v poznámke pod čiarou v súvislosti s novou citáciou v doplnenej poznámke pod čiarou k odkazu 20ac podľa bodu 1 tohto návrhu zákona.

K bodu 7

Doplnením nového ustanovenia odseku 5 v § 24 sa zabezpečuje hlavný význam inštitútu zákazu poskytovania údajov zo zdravotnej dokumentácie určitej osobe. V prípade, ak by uplatnením tohto zákazu malo dôjsť k ohrozeniu zdravia osoby, zákaz uplatnený nebude a údaje zo zdravotnej dokumentácie napriek zákazu môžu byť poskytnuté aj osobe, ktorej to bolo zakázané. Nevyhnutne však musí byť naplnený účel ochrany zdravia, ktorý má prednosť. Súčasne však platí ustanovenie bodu 1 tohto návrhu zákona, podľa ktorého nemožno zakázať poskytovať údaje určitým osobám (bližšie viď odôvodnenie k bodu 1).

K bodu 9

V tomto bode návrhu zákona sa navrhuje upraviť inštitút udelenia splnomocnenia inej osobe na prístup k údajom zo zdravotnej dokumentácie v písomnej forme. Súčasná právna úprava umožňuje udeliť právo na prístup k údajom zo zdravotnej dokumentácie len *„v nevyhnutnom rozsahu uvedenom v plnomocenstve“*. Aplikačná prax však ukazuje na často sa vyskytujúci problém, že rozsah splnomocnenia, ktorý môže byť uvedený na prístup len ku konkrétnym údajom zo zdravotnej dokumentácie, je niekedy priam nemožné v splnomocnení definovať. O to viac, že splnomocnenie musí byť pripravené vopred doktnutou osobou, o ktorej zdravotnú dokumentáciu ide, pričom v čase udeľovania splnomocnenia objektívne nie je možné predpokladať vývoj zdravotného stavu dotknutej osoby, a teda nie je možné presne definovať a určiť rozsah splnomocnenia na prístup k údajom zo zdravotnej dokumentácie. Máme za to, že ak sa osoba slobodne rozhodne splnomocniť inú osobu na prístup ku jej zdravotnej dokumentácii, mala by mať rovnako tak slobodné právo určiť rozsah, v akom môže splnomocnená osoba do zdravotnej dokumentácie pristupovať. Keďže to však súčasná právna úprava nedovoľuje, navrhujeme ju zmeniť podľa tohto bodu návrhu zákona tak, aby mala splnomocnená osoba prístup k údajom zo zdravotnej dokumentácie v celom rozsahu. Táto požiadavka je odôvodnená, keďže je na slobodnom rozhodnutí dotknutej osoby, komu bude prostredníctvom udeleného plnomocenstva dôverovať. Navyše, plnomocenstvo je možné kedykoľvek odvolať.

K bodu 10

Ide o hlavný dôvod predloženia návrhu zákona.

Navrhujeme umožniť sprístupnenie údajov z písomnej zdravotnej dokumentácie žijúceho pacienta jeho najbližšej rodine (resp. ak nie je, tak spolužijúcim osobám v spoločnej domácnosti alebo blízkym osobám, prípadne ich zákonným zástupcom), ak pacient nemá zákonného zástupcu a nie je vzhľadom na svoj nepriaznivý zdravotný stav (napr. kóma) schopný splnomocniť na sprístupňovanie údajov z jeho zdravotnej dokumentácie ním vybranú osobu na základe jeho vlastného rozhodnutia [§ 25 ods. 1 nové písmeno d) návrhu zákona]. V takomto prípade sa za splnenia ustanovených podmienok majú oprávneným osobám sprístupňovať údaje zo zdravotnej dokumentácie pacienta v nevyhnutnom rozsahu bezprostredne súvisiacom s jeho aktuálnym zdravotným stavom.

Pacient môže v prípade jeho záujmu podľa platnej právnej úpravy [§ 25 ods. 1 písm. c) zákona č. 576/2004 Z. z.] vyhotoviť písomné plnomocenstvo na sprístupňovanie údajov z jeho písomnej zdravotnej dokumentácie, a to aj preventívne. V určitých prípadoch však takéto plnomocenstvo vzhľadom na konkrétne nepriaznivé okolnosti (napr. ak ide o náhlu hospitalizáciu alebo náhle zhoršenie zdravotného stavu) neexistuje, aj keď pacient bez zákonného zástupcu nechce údaje o svojom zdravotnom stave pred najbližšími rodinnými príslušníkmi tajiť. Takéto prípady terajší platný zákon č. 576/2004 Z. z. nerieši.

Ak pacient s uvedeným zdravotným stavom má zákonného zástupcu, nový dôvod sa nepoužije a údaje sa v celom rozsahu sprístupňujú, resp. poskytujú zákonnému zástupcovi pacienta podľa § 25 ods. 1 písm. a) zákona č. 576/2004 Z. z. Fyzická osoba môže aj preventívne využiť inštitút písomného plnomocenstva s osvedčeným podpisom (vybrať si osobu, ktorej dôveruje). Poskytovanie údajov zo zdravotnej dokumentácie pacienta s uvedeným nepriaznivým zdravotným stavom bez jeho súhlasu členom jeho najbližšej rodiny (resp. ak nie je, tak spolužijúcim osobám v spoločnej domácnosti alebo blízkym osobám, prípadne ich zákonným zástupcom) má byť len krajnou možnosťou - pokiaľ ide o písomnú zdravotnú dokumentáciu, ak pacient vzhľadom na nepriaznivé konkrétne okolnosti nevyhotovil a nemôže vyhotoviť písomné plnomocenstvo. Podmienky týkajúce sa sprístupňovania údajov z elektronickej zdravotnej knižky ustanovuje čl. III tohto návrhu zákona.

Aj v takomto prípade náhleho nepriaznivého zdravotného stavu pacienta však musí byť rešpektovaná jeho slobodná vôľa, a preto ak v minulosti vydal zákaz sprístupňovania údajov zo svojej zdravotnej dokumentácie určitej osobe, tejto osobe sa údaje sprístupňovať nebudú ani podľa tohto navrhovaného ustanovenia.

K bodu 11

Obdobne ako pri iných oprávnených osobách, údaje zo zdravotnej dokumentácie osoby vedenej v písomnej forme sa majú sprístupňovať len v rozsahu nevyhnutnom na predmetný účel. Zároveň sa v tomto bode návrhu zákona aktualizuje poznámka pod čiarou k odkazu 39aa.

K bodu 12

V súvislosti s existujúcim platným inštitútom konziliárneho vyšetrenia (viď príloha č. 4 zákona č. 578/2004 Z. z.) sa navrhuje doplnenie nových subjektov, ktorým sa majú sprístupňovať údaje z písomnej zdravotnej dokumentácie osoby [§ 25 ods. 1 písm. q) návrhu zákona]. Údaje sa majú sprístupňovať v rozsahu nevyhnutnom na účel tohto vyšetrenia.

K bodom 13 a 14

Legislatívno-technická úprava bezprostredne súvisiaca s bodom 10 tohto návrhu zákona (doplnenie nového písmena v § 25 ods. 1 a následné premenovanie nasledujúcich písmen v tomto odseku).

K bodu 15

Obdobne ako v bode 7 tohto návrhu zákona, v tomto bode sa navrhuje, ak určitá osoba má právo podľa § 25 ods. 1 na sprístupnenie údajov zo zdravotnej dokumentácie osoby, aby sa toto právo neuplatnilo v prípade, ak sa na túto osobu vzťahuje platný zákaz sprístupňovania údajov zo zdravotnej dokumentácie. Avšak v prípade, ak by uplatnením tohto zákazu malo dôjsť k ohrozeniu zdravia osoby, zákaz uplatnený nebude a údaje zo zdravotnej dokumentácie napriek zákazu môžu byť sprístupnené aj osobe, ktorej to bolo zakázané. Nevyhnutne však musí byť naplnený účel ochrany zdravia, ktorý má prednosť. Súčasne však platí ustanovenie bodu 1 tohto návrhu zákona, podľa ktorého nemožno zakázať poskytovať údaje určitým osobám (bližšie viď odôvodnenie k bodu 1).

**K Čl. II**

K bodom 1 a 2

 Ide o legislatívno-technické úpravy bezprostredne súvisiace s novelizáciou zákona č. 576/2004 Z. z. podľa Čl. I tohto návrhu zákona.

**K Čl. III**

K bodu 1

Ide o legislatívno-technickú úpravu bezprostredne súvisiacu s bodom 4 tohto článku návrhu zákona.

K bodu 2

V tomto bode návrhu zákona sa ustanovuje, obdobne ako v Čl. I bod 3, že vydaný zákaz na poskytovanie a sprístupňovanie údajov z elektronickej zdravotnej knižky podľa § 5 ods. 1 písm. b) zákona č. 153/2013 Z. z. inej osobe a jeho prípadné odvolanie, sú súčasťou obsahu elektronickej zdravotnej knižky.

K bodu 3

V tomto bode návrhu zákona ide o doplnenie osôb, ktoré budú mať priamy prístup k údajom z elektronickej zdravotnej knižky (ďalej len „EZK“) dotknutej osoby, a to zákonní zástupcovia dotknutej osoby. Ide najmä o prípady, v ktorých dotknutou osobou je maloleté dieťa alebo napríklad aj osoba s obmedzenou spôsobilosťou na právne úkony. Považujeme za nevyhnutné, aby zákon myslel aj na tieto situácie a zabezpečil tak prístup k údajom nielen z písomnej zdravotnej dokumentácie dotknutej osoby (právna úprava zákona č. 576/2004 Z. z.), ale v súčasnej dobe aj z EZK dotknutej osoby podľa zákona č. 153/2013 Z. z. Zákonní zástupcovia dotknutých osôb budú pristupovať k údajom z EZK dotknutej osoby rovnako ako samotné dotknuté osoby, t.j. prostredníctvom tzv. „úradného autentifikátora“. Úradným autentifikátorom sa rozumie podľa § 21 ods. 1 písm. a) zákona č. 305/2013 Z. z. o e-Governmente *„občiansky preukaz s elektronickým čipom a bezpečnostný osobný kód podľa osobitného predpisu alebo doklad o pobyte s elektronickým čipom a bezpečnostný osobný kód podľa osobitného predpisu“*. V praxi však podľa súčasne platnej právnej úpravy môže nastať situácia, v ktorej napríklad maloleté dieťa síce má zriadenú EZK, no zároveň však nemá ku nej prístup (keďže vo veku do 15 rokov ešte nedisponuje občianskym preukazom). Z tohto dôvodu sa navrhuje umožniť prístup do EZK aj zákonnému zástupcovi, čo je napokon v súlade s právnym poriadkom SR s ohľadom na inštitút zákonného zastúpenia a jeho opodstatnenosť (nespôsobilosť dotknutej osoby na právne úkony alebo jej obmedzená spôsobilosť). Ide tiež o zosúladenie s právnou úpravou prístupu ku písomnej zdravotnej dokumentácii podľa zákona č. 576/2004 Z. z.

K bodu 4

Ide o rozšírenie okruhu osôb, ktorým sa poskytujú údaje z EZK dotknutej osoby. V tomto ustanovení sa navrhuje poskytovať údaje z EZK aj zdravotníckym pracovníkom vykonávajúcim konziliárne vyšetrenia a osobám vykonávajúcim klinický audit. Ide opäť o zosúladenie právnej úpravy poskytovania údajov z EZK podľa zákona č. 153/2013 Z. z. s právnou úpravou poskytovania údajov z písomnej zdravotnej dokumentácie pacienta podľa zákona č. 576/2004 Z. z. Osobám podľa dopĺňaných písmen ab) a ac) sa budú údaje poskytovať len v nevyhnutnom rozsahu na účel vykonávanej činnosti (konziliárne vyšetrenie alebo klinický audit).

K bodu 5

V tomto bode návrhu zákona ide o naplnenie hlavného účelu návrhu zákona, t.j. sprístupnenie údajov aj z EZK v prípade, ak sa dotknutej osobe (pacientovi), ktorý nemá zákonného zástupcu (t.j. je plnoletý a má plnú spôsobilosť na právne úkony) náhle zhorší zdravotný stav až natoľko, že pacient nie je schopný (objektívne) udeliť súhlas s prístupom do jeho EZK inej osobe. Pre takéto situácie sa navrhuje umožniť ošetrujúcemu lekárovi (resp. lekárovi určenému Ministerstvom obrany Slovenskej republiky, ak ide o príslušníka ozbrojených síl Slovenskej republiky a lekárovi určenému Ministerstvom vnútra Slovenskej republiky, ak ide o príslušníka Policajného zboru a príslušníka Hasičského a záchranného zboru) sprístupniť údaje o pacientovi aj ďalším osobám, aj keď nemajú prístup alebo im nie sú poskytované údaje z EZK, aby tak mohli zabezpečiť riadnu zdravotnú starostlivosť o pacienta. Ide o rovnakú právnu úpravu, ako v prípade prístupu do písomnej zdravotnej dokumentácie uvedenú v Čl. I bod 10 totho návrhu zákona, s prispôsobením na osobitný režim EZK podľa zákona č. 153/2013 Z. z.

Súčasne sa v tomto bode návrhu zákona dopĺňajú ustanovenia o práve dotknutej osoby udeliť zákaz na poskytovanie a sprístupňovanie údajov zo svojej elektronickej zdravotnej knižky podľa § 5 ods. 1 písm. b) inej osobe. Ide o rovnakú právnu úpravu ako pri zákaze na poskytovanie a sprístupňovanie údajov z písomnej zdravotnej dokumentácie (bližšie viď odôvodnenie k Čl. I bod 10 tohto návrhu zákona), ktorá je prispôsobená na osobitný režim EZK.

Vzhľadom na osobitný režim poskytovania údajov z EZK zdravotníckym pracovníkom podľa § 5 ods. 6 zákona č. 153/2013 Z. z., je potrebné upraviť poskytovanie aj údajov o vydanom zákaze a jeho prípadnom odvolaní týmto zdravotníckym pracovníkom (navrhované ustanovenie odseku 18).

K bodom 6 až 9

 V nadväznosti na obsah návrhu zákona sa dopĺňa Národný register elektronických zdravotných knižiek v prílohe č. 2 k zákonu č. 153/2013 Z. z.

**K Čl. IV**

Navrhuje sa dátum nadobudnutia účinnosti predkladanej právnej úpravy so zohľadnením legisvakančnej lehoty, a to od 1. augusta 2021. Navrhovaná lehota zohľadňuje tiež povinnosť Národného centra zdravotníckych informácií na svojom webovom sídle zverejniť každú zmenu v dátových štruktúrach elektronických zdravotných knižiek, a to najneskôr dva mesiace pred ich účinnosťou (§ 5 ods. 3 zákona č. 153/2013 Z. z.).

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na vyššie uvedené je bezpredmetné vyjadrovať sa k bodom 4. a 5.**

**DOLOŽKA**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na manželstvo, rodičovstvo a rodinu | x |  |  |

**A.3. Poznámky**

*Pozitívne vplyvy na informatizáciu spoločnost vidia predkladelia návrhu zákona najmä v zlepšení prístupu (rozšírení okruhu oprávnených osôb) k  elektronickým zdravotným knižkám podľa Čl. III návrhu zákona (novela zákona č. 153/2013 Z. z.).*

*Pozitívne vplyvy na manželstvo, rodičovstvo a rodinu možno badať v tom, že zlepšením prístupu ku zdravotnej dokumentácii (či už písomne alebo elektronicky) člena rodiny v jeho kritickom zdravotnom stave môže viesť ku väčšej istote v rámci rodiny, že sa budú vedieť o seba reálne postarať aj v tých najťažších chvíľach ich života a zdravia. Táto potreba vyplynula práve z praxe a môže preto viesť ku „ztužovaniu“ vzájomnej súdržnosti členov rodiny a ich blízkych osôb.*

**A.4. Alternatívne riešenia**

*bezpredmetné*

 **A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*